DTAC จับมือ AEONTS ดันยอดขายโต 30% ในสิ้นปีนี้
DTAC จับมือ AEONTS ขายสมาร์ทโฟนดันยอดขายโต 30% ในสิ้นปีนี้
1 ก.ย. 2558

นายนันทวัฒน์ โชติวิจิตร กรรมการบริหาร ฝ่ายการตลาด บริษัท อิออน ธนสินทรัพย์ (ไทยแลนด์) จำกัด (มหาชน) หรือ AEONTS เปิดเผยว่า บริษัทร่วมมือกับ บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC มอบสิทธิประโยชน์แก่ผู้ถือบัตรอิออนให้เป็นเจ้าของสมาร์ทโฟนหรือแท็บเล็ตผ่านช่องทางดีแทคออนไลน์สโตร์ได้ง่ายๆ ด้วยดอกเบี้ยพิเศษ 0% นานสูงสุด 10 เดือนและ/หรือดอกเบี้ย 0.89% นานสูงสุด 12 เดือน
สำหรับการเปิดตัวดีแทคออนไลน์สโตร์ที่สาขา AEON PATIO เป็นหนึ่งในบริการช้อปปิ้งผ่านช่องทางออนไลน์  โดยลูกค้าอิออนสามารถเป็นเจ้าของสมาร์ทโฟนหรือแท็บเล็ตได้ง่ายๆ ผ่านดีแทคออนไลน์สโตร์ที่สาขาอิออน และเมื่อมียอดขออนุมัติสินเชื่อตั้งแต่ 3,000 บาทขึ้นไป ด้วยดอกเบี้ยพิเศษ 0% นานสูงสุด 10 เดือน และ/หรือดอกเบี้ย 0.89% นานสูงสุด 12 เดือน ตามเงื่อนไขที่กำหนด
นายทิม เวอร์โรเดน ผู้อำนวยการอาวุโส การให้บริการบนระบบดิจิทัล กลุ่มการตลาด DTAC กล่าวว่า ภายใต้กลยุทธ์ Best in Digital Services ดีแทคมุ่งพัฒนานวัตกรรมการบริการดิจิทัล เพื่อให้สอดคล้องกับความต้องการการใช้ดาต้าและอินเทอร์เน็ตของผู้บริโภคในปัจจุบัน รวมถึงการมีอุปกรณ์การสื่อสารที่มีประสิทธิภาพที่รองรับดาต้าและอินเตอร์เน็ตได้เป็นอย่างดีก็เป็นที่เรื่องสำคัญมากๆ จากการสำรวจตลาดกลุ่มผู้บริโภค ดีแทคออนไลน์สโตร์เล็งเห็นถึงความสำคัญของกลุ่มลูกค้าสินเชื่อเพื่อวัตถุประสงค์ ซึ่งเป็นกลุ่มเป้าหมายใหม่ที่มีความต้องการในการจับจ่ายเครื่องสมาร์ทโฟนหรือแท็บเล็ต แต่ขาดช่องทางในการผ่อนจ่าย จึงนับเป็นการขยายฐานลูกค้าและเจาะกลุ่มลูกค้าใหม่ โดยลูกค้าบัตรสมาชิกอิออนจะมีทางเลือกเพิ่มในการช้อปปิ้งสมาร์ทโฟนแท็บเล็ตจากดีแทคออนไลน์สโตร์ซึ่งง่าย สะดวก รวดเร็ว และ ปลอดภัย
บริการใหม่นี้จะเข้าถึงและตอบสนองความต้องการของลูกค้ากลุ่มนี้ได้มากขึ้น ทำให้ลูกค้าได้รับประโยชน์สูงสุด  จากนวัตกรรมการซื้อสินค้ารูปแบบใหม่นี้ ผนวกกับโดยคาดการณ์ว่าการร่วมมือกับพันธมิตรในครั้งนี้จะสามารถทำให้ยอดขายเพิ่มขึ้น  โดยดีแทคออนไลน์สโตร์มียอดขายเพิ่มขึ้น 30% ภายในสิ้นปีเมื่อเทียบกับครึ่งปีที่แล้ว